b'\n_START_ARTICLE_\nWerner Haase\n_START_PARAGRAPH_\nWerner Haase (2. elokuuta 1900 K\xc3\xb6then \xe2\x80\x93 30. marraskuuta 1950) oli saksalainen l\xc3\xa4\xc3\xa4ketieteen professori ja yksi Adolf Hitlerin henkil\xc3\xb6kohtaisista l\xc3\xa4\xc3\xa4k\xc3\xa4reist\xc3\xa4._NEWLINE_Haase liittyi kansallissosialistiseen puolueeseen vuonna 1933 ja SS-joukkoihin 1941. Vuonna 1945 h\xc3\xa4n oli kohonnut Obersturmbannf\xc3\xbchrerin arvoon. Vuosina 1935\xe2\x80\x931945 h\xc3\xa4n toimi yhten\xc3\xa4 Hitlerin l\xc3\xa4\xc3\xa4k\xc3\xa4reist\xc3\xa4._NEWLINE_Berliinin taistelun aikaan toisen maailmansodan viimeisin\xc3\xa4 p\xc3\xa4ivin\xc3\xa4 Haase ty\xc3\xb6skenteli yhdess\xc3\xa4 tohtori Ernst G\xc3\xbcnther Schenckin kanssa ilmahy\xc3\xb6kk\xc3\xa4yssuojassa valtakunnankanslian alapuolella F\xc3\xbchrerbunkerin vieress\xc3\xa4 hoitaen haavoittuneita saksalaissotilaita ja -siviilej\xc3\xa4. 29. huhtikuuta 1945 h\xc3\xa4n meni F\xc3\xbchrerbunkeriin teht\xc3\xa4v\xc3\xa4n\xc3\xa4\xc3\xa4n tappaa Hitlerin Blondi-koira tohtori Ludwig Stumpfeggerilta saamallaan myrkyll\xc3\xa4. H\xc3\xa4n pysyi bunkkerissa Hitlerin seuraavana iltap\xc3\xa4iv\xc3\xa4n\xc3\xa4 tapahtuneeseen itsemurhaan saakka, jonka j\xc3\xa4lkeen h\xc3\xa4n palasi julkiseen v\xc3\xa4est\xc3\xb6suojaan hoitamaan haavoittuneita kunnes puna-armeija vangitsi h\xc3\xa4net._NEWLINE_6. toukokuuta Haase oli yksi niist\xc3\xa4, jotka vietiin tunnistamaan Joseph Goebbelsin ja h\xc3\xa4nen vaimonsa Magdan sek\xc3\xa4 kuuden lapsen ruumiit. Haase tunnisti pahasti palaneen Goebbelsin ruumiin t\xc3\xa4m\xc3\xa4n oikeassa jalassa olleesta metallituesta._NEWLINE_Haasesta tuli Neuvostoliiton sotavanki. Kes\xc3\xa4kuussa 1945 h\xc3\xa4nt\xc3\xa4 syytettiin sill\xc3\xa4 perusteella, ett\xc3\xa4 h\xc3\xa4n oli Hitlerin henkil\xc3\xb6kohtainen l\xc3\xa4\xc3\xa4k\xc3\xa4ri hoitaen my\xc3\xb6s muita Hitlerin hallituksen ja kansallissosialistisen puolueen j\xc3\xa4seni\xc3\xa4 sek\xc3\xa4 Hitlerin SS-kaartin j\xc3\xa4seni\xc3\xa4. Tuomiota ei julkaistu. Tuberkuloosista k\xc3\xa4rsinyt Haase kuoli vankeudessa marraskuussa 1950. Kuolinpaikaksi on ilmoitettu \xe2\x80\x9dButyrin vankilasairaala\xe2\x80\x9d, joka saattaa viitata Butyrkan vankilaan Moskovassa.'